Automobilová skupina Stellantis sa dohodla s internetovým obchodom Amazon na spolupráci, ktorá bude zahŕňať okrem iného spoločný vývoj softvéru pre digitálne, informačné a zábavné systémy v automobiloch. Informáciu priniela agentúra Reuters.
Stellantis povedal, že bude využívať vo svojich automobiloch technológiu Alexa od Amazonu pre funkcie ovládané hlasom - navigáciu, údržbu vozidiel, online nakupovanie priamo z auta ako aj platobné služby.
Firmy dodali, že Amazon sa stane prvým zákazníkom v novom rade elektrických dodávkových automobilov Ram ProMaster, ktorý plánuje Stellantis uviesť na trh v roku 2023.
Výhody pre obe firmy
Spolupráca s Amazonom by automobilke mala tiež pomôcť urýchliť vývoj nových digitálnych produktov. Amazon sa v rámci dohody o spolupráci stane pre Stellantis "preferovaným" dodávateľom cloudových služieb pre zaisťovanie mobilnej siete a výpočtového výkonu v automobiloch, napísala agentúra Reuters.
Dohoda Amazonu s automobilkou Stellantis podporuje aj úsilie Amazonu získať vplyv v dopravnom priemysle.
Stellantisu zas dohoda pomôže konkurovať Tesle vo vývoji vozidiel so sofistikovanými, softvérovo poháňanými funkciami infotainmentu, ktoré sú prepojené s cloudom na spracovanie a vyhodnocovanie údajov.
Ďalšou formou spolupráce oboch firiem je používanie elektromobilov vyrobených spoločnosťou Stellantis v doručovacej sieti Amazonu.
Tesla si razí cestu vpred, vlani zvýšila predaj elektrických áut o 87 percent
Amazon má už predchádzajúcu dohodu o kúpe až 100-tisíc elektrických dodávok od startupu, výrobcu elektromobilov Rivian Automotive.
Spoločnosť Stellantis sa v máji dohodla aj s firmou Foxconn na vytvorení spoločného podniku na dodávanie inovatívnych technológií do automobilov.
Spojenie automobiliek
Skupina Stellantis vznikla začiatkom minulého roka spojením taliansko-americkej automobilky Fiat Chrysler a francúzskeho konkurenta PSA.
Fúzia priviedla dohromady značky francúzskej skupiny Peugeot, Citroën, Opel a DS so značkami Fiat, Chrysler, Jeep, Dodge, Maserati, Alfa Romeo či Ram.
Amazon je najväčším internetových obchodom na svete.